title: 2011 m. birželio 9 d. Tarybos sprendimas dėl Europos Sąjungos ir Žaliojo Kyšulio Respublikos protokolo, kuriuo nustatomos dabar galiojančiame abiejų šalių žuvininkystės sektoriaus partnerystės susitarime numatytos žvejybos galimybės ir finansinis įnašas, pasirašymo Europos Sąjungos vardu ir laikino taikymo

text:
9.7.2011

               LT

               Europos Sąjungos oficialusis leidinys

               L 181/1

         TARYBOS SPRENDIMAS
   2011 m. birželio 9 d.
   dėl Europos Sąjungos ir Žaliojo Kyšulio Respublikos protokolo, kuriuo nustatomos dabar galiojančiame abiejų šalių žuvininkystės sektoriaus partnerystės susitarime numatytos žvejybos galimybės ir finansinis įnašas, pasirašymo Europos Sąjungos vardu ir laikino taikymo
   (2011/405/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               2006 m. gruodžio 19 d. Taryba priėmė Reglamentą (EB) Nr. 2027/2006 dėl Europos bendrijos ir Žaliojo Kyšulio Respublikos žvejybos partnerystės susitarimo sudarymo (1).

               (2)

               Protokolo, kuriuo nustatomos minėtame partnerystės susitarime numatytos žvejybos galimybės ir finansinis įnašas, galiojimas baigiasi 2011 m. rugpjūčio 31 d.

               (3)

               Sąjunga derėjosi su Žaliojo Kyšulio Respublika (toliau – Žaliasis Kyšulys) dėl naujojo protokolo, kuriuo ES laivams suteikiamos žvejybos galimybės vandenyse, į kuriuos Žaliasis Kyšulys turi suverenias teises arba kurie priklauso jo jurisdikcijai žuvininkystės srityje.

               (4)

               Šioms deryboms pasibaigus, 2010 m. gruodžio 22 d. buvo parafuotas naujasis protokolas.

               (5)

               Kad būtų užtikrintas ES laivų žvejybos veiklos tęstinumas, naujojo protokolo 15 straipsnyje numatytas jo laikinas taikymas nuo 2011 m. rugsėjo 1 d.

               (6)

               Naująjį protokolą reikėtų pasirašyti ir laikinai jį taikyti, kol bus užbaigtos jo sudarymui būtinos procedūros,

         PRIĖMĖ ŠĮ SPRENDIMĄ:
   1 straipsnis
   Sąjungos vardu įgaliojama pasirašyti Europos Sąjungos ir Žaliojo Kyšulio Respublikos protokolą, kuriuo nustatomos dabar galiojančiame abiejų šalių žuvininkystės sektoriaus partnerystės susitarime numatytos žvejybos galimybės ir finansinis įnašas, su sąlyga, kad minėtas protokolas bus sudarytas.
   Protokolo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti protokolą, su sąlyga, kad jis bus sudarytas.
   3 straipsnis
   Kol bus užbaigtos jo sudarymui būtinos procedūros, protokolas laikinai taikomas nuo 2011 m. rugsėjo 1 d.
   4 straipsnis
   Šis sprendimas įsigalioja jo priėmimo dieną.

      Priimta Liuksemburge 2011 m. birželio 9 d.

            Tarybos vardu

            Pirmininkas

         PINTÉR S.

      (1)  OL L 414, 2006 12 30, p. 1.
    ---documentbreak---

               9.7.2011

               LT

               Europos Sąjungos oficialusis leidinys

               L 181/2

         Europos Sąjungos ir Žaliojo Kyšulio Respublikos
   PROTOKOLAS,
   kuriuo nustatomos dabar galiojančiame abiejų šalių žuvininkystės sektoriaus partnerystės susitarime numatytos žvejybos galimybės ir finansinis įnašas
   1 straipsnis
   Taikymo laikotarpis ir žvejybos galimybės
   1.   Europos Sąjungos laivams trejų metų laikotarpiui pagal žuvininkystės sektoriaus partnerystės susitarimo 5 straipsnį suteiktos žvejybos galimybės nustatomos taip:
   Labai migruojančių žuvų rūšys (1982 m. Jungtinių Tautų jūrų teisės konvencijos 1 priede išvardytos rūšys):

               —

               tunų žvejybos seineriai-šaldikliai – 28 laivai,

               —

               tunus kartinėmis ūdomis žvejojantys laivai – 11 laivų,

               —

               dreifinėmis ūdomis žvejojantys laivai – 35 laivai.

         2.   1 dalis yra taikoma atsižvelgiant į šio protokolo 4 ir 5 straipsnių nuostatas.
   2 straipsnis
   Finansinis įnašas ir mokėjimo tvarka
   1.   Žuvininkystės sektoriaus partnerystės susitarimo 7 straipsnyje nustatytas finansinis įnašas 1 straipsnyje nurodytam laikotarpiui yra 435 000 EUR.
   2.   Finansinis įnašas apima:

               a)

               325 000 EUR dydžio metinę sumą už galimybę žvejoti Žaliojo Kyšulio IEZ, atitinkančią 5 000 t metinį orientacinį kiekį; ir

               b)

               110 000 EUR dydžio metinę specialią sumą, skirtą Žaliojo Kyšulio žuvininkystės sektoriaus politikos įgyvendinimui remti.

         3.   1 dalis yra taikoma, atsižvelgiant į šio protokolo 3, 4, 5, 7 ir 8 straipsnių ir žuvininkystės sektoriaus partnerystės susitarimo 12 ir 13 straipsnių nuostatas.
   4.   Jei Europos Sąjungos laivų Žaliojo Kyšulio vandenyse sužvejotas bendras kiekis viršija 5 000 t kiekį per metus, 325 000 EUR finansinis įnašas yra didinamas 65 EUR už kiekvieną papildomą sužvejotą toną. Tačiau metinis Sąjungos mokamo finansinio įnašo dydis negali būti daugiau nei dvigubai didesnis už 2 dalies a punkte nurodytą sumą (325 000 EUR). Jei Europos Sąjungos laivų sužvejotas bendras kiekis viršija kiekį, atitinkantį dvigubą bendrą metinę sumą, suma, mokėtina už kiekį, kuriuo viršijama ši riba, išmokama kitais metais.
   5.   Pirmaisiais metais finansinio įnašo pagal 2 dalies a ir b punktus mokėjimas atliekamas ne vėliau kaip praėjus 60 dienų po protokolo įsigaliojimo, o vėlesniais metais – ne vėliau kaip protokolo įsigaliojimo sukakties dieną.
   6.   2 dalies a punkte numatyto finansinio įnašo paskirstymas yra išskirtinė Žaliojo Kyšulio valdžios institucijų kompetencija.
   7.   Finansinis įnašas yra pervedamas į Valstybės iždo sąskaitą Žaliojo Kyšulio valdžios institucijų paskirtoje finansinėje įstaigoje.
   3 straipsnis
   Tausios ir atsakingos žuvininkystės skatinimas Žaliojo Kyšulio vandenyse
   1.   Ne vėliau kaip praėjus trims mėnesiams po šio protokolo įsigaliojimo, žuvininkystės sektoriaus partnerystės susitarimo 9 straipsnyje numatytame Jungtiniame komitete šalys susitaria dėl daugiametės sektoriaus programos ir jos taikymo taisyklių, ypač dėl:

               a)

               metinių ir daugiamečių gairių, kuriomis remiantis bus naudojamas 2 straipsnio 2 dalies b punkte numatytas finansinis įnašas;

               b)

               metinių ir daugiamečių tikslų, kuriuos įgyvendinant galiausiai būtų įdiegta tausi ir atsakinga žuvininkystė, atsižvelgiant į Žaliojo Kyšulio nacionalinės žuvininkystės ir kitų sričių politikos, susijusios arba darančios poveikį atsakingos ir tausios žuvininkystės įdiegimui, prioritetus;

               c)

               kasmetinio rezultatų vertinimo kriterijų ir tvarkos.

         2.   Visus daugiametės sektoriaus programos pakeitimus šalys turi patvirtinti jungtiniame komitete arba pasikeisdamos laiškais.
   3.   Kiekvienais metais Žaliojo Kyšulio valdžios institucijos gali nuspręsti, ar prie 2 straipsnio 2 dalies b punkte numatyto finansinio įnašo reikia skirti papildomą sumą daugiametei sektoriaus programai įgyvendinti. Apie tokį skyrimą Europos Sąjungai pranešama ne vėliau kaip likus dviems mėnesiams iki šio protokolo įsigaliojimo datos sukakties.
   4.   Abi šalys jungtiniame komitete kasmet įvertina daugiametės sektoriaus programos įgyvendinimo rezultatus. Jei tokio vertinimo metu paaiškėtų, kad tikslai, kurių siekiama tiesiogiai naudojant šio protokolo 2 straipsnio 2 dalies b punkte numatytą finansinį įnašą, įgyvendinami nepatenkinamai, Europos Sąjunga pasilieka teisę sumažinti šią finansinio įnašo dalį, kad programai įgyvendinti skirta suma atitiktų rezultatus.
   4 straipsnis
   Mokslinis bendradarbiavimas siekiant atsakingos žuvininkystės
   1.   Šalys įsipareigoja skatinti atsakingą žuvininkystę Žaliojo Kyšulio vandenyse, remdamosi jo vandenyse žvejojančių įvairių laivynų laivų tarpusavio nediskriminavimo principu.
   2.   Šio protokolo galiojimo laikotarpiu Europos Sąjunga ir Žaliojo Kyšulio valdžios institucijos stebės išteklių būklės raidą Žaliojo Kyšulio žvejybos zonoje.
   3.   Abi šalys laikosi Tarptautinės Atlanto tunų apsaugos komisijos (TATAK) rekomendacijų ir rezoliucijų, susijusių su atsakingu žvejybos rajonų valdymu.
   4.   Pagal žuvininkystės sektoriaus partnerystės susitarimo 4 straipsnį, remdamosi TATAK priimtomis rekomendacijomis ir rezoliucijomis ir atsižvelgdamos į geriausias turimas mokslines išvadas, šalys tariasi žuvininkystės sektoriaus partnerystės susitarimo 9 straipsnyje numatyto Jungtinio komiteto posėdyje ir atitinkamais atvejais po mokslinio pasitarimo ir bendru sutarimu patvirtina žuvininkystės išteklių, turinčių įtakos Europos Sąjungos laivų veiklai, tausaus naudojimo priemones.
   5 straipsnis
   Žvejybos galimybių koregavimas bendru sutarimu
   1 straipsnyje numatytos žvejybos galimybės gali būti koreguojamos bendru sutarimu, jei TATAK priimtose rekomendacijose ir rezoliucijose patvirtinama, kad po tokio koregavimo ir toliau bus užtikrintas tausus šiame protokole nurodytų žuvininkystės išteklių valdymas. Tokiu atveju proporcingai ir pro rata temporis pakoreguojamas 2 straipsnio 2 dalies a punkte numatytas finansinis įnašas, o šiame protokole ir jo priede atliekami reikalingi pakeitimai.
   6 straipsnis
   Raginimas iškrauti ir ekonominės veiklos vykdytojų bendradarbiavimo skatinimas
   1.   Šalys bendradarbiauja siekdamos pagerinti iškrovimo Žaliojo Kyšulio uostuose galimybes.
   2.   Jungtinis komitetas nustato tam būtinas taisykles ir taikytiną finansinio skatinimo dydį.
   3.   Šalys siekia kurti tinkamas sąlygas savo įmonių techniniams, ekonominiams ir prekybos ryšiams užmegzti, skatindamos verslo ir investicijų plėtrai palankios aplinkos kūrimą.
   7 straipsnis
   Finansinio įnašo mokėjimo sustabdymas
   1.   2 straipsnio 2 dalies a ir b punktuose numatytas finansinio įnašo mokėjimas gali būti sustabdytas, jei susidaro viena ar kelios toliau išvardytos aplinkybės:

               a)

               žvejybos veiklai Žaliojo Kyšulio IEZ vandenyse trukdo neįprastos aplinkybės, išskyrus gamtos reiškinius;

               b)

               smarkiai pakitus politinėms gairėms, sąlygojusioms šio protokolo sudarymą, viena iš šalių paprašo peržiūrėti jo nuostatas ir, jei reikia, jas pakeisti;

               c)

               Europos Sąjunga konstatuoja, kad Žaliasis Kyšulys pažeidė esminius ir pamatinius žmogaus teisių principus ir demokratijos principus, kaip numatyta Kotonu susitarimo 9 straipsnyje.

         2.   Europos Sąjunga pasilieka teisę iš dalies ar visiškai sustabdyti šio protokolo 2 straipsnio 2 dalies b punkte numatyto specialaus finansinio įnašo mokėjimą, jei:

               a)

               jungtiniam komitetui atlikus įvertinimą, gauti rezultatai neatitinka programavimo tikslų;

               b)

               šis finansinis įnašas nepanaudojamas.

         3.   Po konsultacijų ir bendru šalių sutarimu finansinis įnašas vėl pradedamas mokėti, kai tik atstatoma ankstesnė prieš 1 dalyje minimus įvykius buvusi padėtis, ir (arba) kai 2 dalyje minėti finansinio įgyvendinimo rezultatai tai pateisina.
   8 straipsnis
   Protokolo įgyvendinimo sustabdymas
   1.   Šio protokolo įgyvendinimas gali būti sustabdytas vienos iš šalių iniciatyva, jei nustatomos viena ar kelios toliau išvardytos aplinkybės:

               a)

               žvejybos veiklai Žaliojo Kyšulio IEZ vandenyse trukdo neįprastos aplinkybės, apibrėžtos žuvininkystės sektoriaus partnerystės susitarimo 7 straipsnio 3 dalies a punkte;

               b)

               smarkiai pakitus politinėms gairėms, sąlygojusioms šio protokolo sudarymą, viena iš šalių paprašo peržiūrėti jo nuostatas ir, jei reikia, jas pakeisti;

               c)

               viena iš šalių pažeidžia esminius ir pamatinius žmogaus teisių principus ir demokratijos principus, kaip numatyta Kotonu susitarimo 9 straipsnyje;

               d)

               Europos Sąjunga neatlieka 2 straipsnio 2 dalies a punkte numatyto finansinio įnašo mokėjimo dėl kitų priežasčių nei išvardytosios šio protokolo 7 straipsnyje;

               e)

               tarp šalių vyksta ginčas, kurio nepavyksta išspręsti jungtiniame komitete;

               f)

               viena iš šalių nesilaiko šio protokolo, priedo ir priedėlių nuostatų.

         2.   Jei protokolo įgyvendinimas sustabdomas dėl kitų nei 1 dalies c punkte išvardytų priežasčių, suinteresuotoji šalis apie tai raštu turi pranešti ne vėliau kaip likus trims mėnesiams iki planuojamo sustabdymo įsigaliojimo dienos. Jei protokolo įgyvendinimas sustabdomas dėl 1 dalies c punkte nurodytų priežasčių, sustabdymas taikomas iš karto priėmus sprendimą.
   3.   Jei protokolo taikymas sustabdomas, šalys ir toliau konsultuojasi tarpusavyje, siekdamos draugiškai išspręsti ginčą. Kai toks sprendimas randamas, protokolas vėl pradedamas taikyti, o finansinio įnašo suma sumažinama proporcingai ir pro rata temporis, priklausomai nuo protokolo taikymo sustabdymo trukmės.
   9 straipsnis
   Keitimosi duomenimis kompiuterizavimas
   1.   Žaliasis Kyšulys ir ES įsipareigoja kaip įmanoma greičiau sukurti informatikos sistemą, skirtą keistis su susitarimo įgyvendinimu susijusiais elektroniniais duomenimis ir dokumentais.
   2.   Kai tik šio straipsnio 1 dalyje numatyta sistema ims veikti, elektroninės dokumentų versijos bus laikomos lygiavertėmis popierinėms jų versijoms.
   3.   Žaliasis Kyšulys ir ES nedelsdami praneša vienas kitam apie bet kokį informatikos sistemos sutrikimą. Tokiu atveju su susitarimo įgyvendinimu susiję elektroniniai duomenys ir dokumentai automatiškai pakeičiami jų popierinėmis versijomis remiantis priede nustatytomis taisyklėmis.
   10 straipsnis
   Palydovinė stebėsena
   Žaliasis Kyšulys kaip įmanoma greičiau ims taikyti jo vandenyse žvejojančių laivų palydovinę laivų stebėjimo sistemą (VMS). Ėmus taikyti tokią sistemą, bus imamos taikyti šio protokolo priedo nuostatos.
   11 straipsnis
   Duomenų konfidencialumas
   Žaliasis Kyšulys įsipareigoja visus taikant susitarimą gautus su ES laivais ir jų žvejybos veikla susijusius duomenis visada naudoti konfidencialiai ir tik susitarimo įgyvendinimo tikslu.
   12 straipsnis
   Taikomos nacionalinės teisės nuostatos
   1.   Žaliojo Kyšulio vandenyse pagal šį protokolą veiklą vykdantiems Europos Sąjungos žvejybos laivams yra taikomos Žaliajame Kyšulyje galiojančios teisės nuostatos, visų pirma, Žaliojo Kyšulio žvejybos išteklių valdymo nuostatos, nebent žuvininkystės sektoriaus partnerystės susitarime, šiame protokole, jo priede ir priedėliuose yra numatyta kitaip.
   2.   Žaliojo Kyšulio valdžios institucijos Europos Komisijai praneša apie visus su žuvininkystės sektoriumi susijusius teisės aktų pakeitimus arba naujus teisės aktus.
   13 straipsnis
   Trukmė
   Šis protokolas ir jo priedas taikomi trejus metus nuo laikino taikymo pradžios dienos, kaip numatyta 15 straipsnyje, nebent jis denonsuojamas pagal 14 straipsnį.
   14 straipsnis
   Denonsavimas
   1.   Norėdama denonsuoti šį protokolą, atitinkama šalis apie savo ketinimą kitai šaliai praneša raštu likus ne mažiau kaip šešiems mėnesiams iki numatytos denonsavimo įsigaliojimo dienos.
   2.   Po ankstesnėje dalyje numatyto pranešimo išsiuntimo šalys pradeda konsultacijas.
   15 straipsnis
   Laikinas taikymas
   Šis protokolas laikinai taikomas nuo 2011 m. rugsėjo 1 d.
   16 straipsnis
   Įsigaliojimas
   Šis protokolas ir jo priedas įsigalioja nuo šalių pranešimo viena kitai apie šiam tikslui skirtų procedūrų baigimą dienos.
   PRIEDAS

      EUROPOS SĄJUNGOS LAIVŲ ŽVEJYBOS ŽALIOJO KYŠULIO ŽVEJYBOS ZONOJE SĄLYGOS

   I   SKYRIUS

      BENDROSIOS NUOSTATOS

   Kompetentingos institucijos skyrimas
   Jei nėra nurodyta kitaip, bet kokia nuoroda į Europos Sąjungos (ES) arba į Žaliojo Kyšulio kompetentingą instituciją šiame priede reiškia:

               —

               ES atveju – Europos Komisiją, esant reikalui, tarpininkaujant ES delegacijai Žaliajame Kyšulyje,

               —

               Žaliojo Kyšulio atveju – Žuvininkystės ministeriją.

         Nacionalinė IEZ
   Prieš įsigaliojant protokolui Žaliasis Kyšulys ES praneša geografines savo IEZ koordinates ir bazines linijas.
   Žvejybos zonos
   ES laivai žvejybos veiklą galės vykdyti už 12 jūrmylių nuo bazinių linijų.
   Vietinis agentas
   Žaliojo Kyšulio uostuose norinčiam iškrauti ar perkrauti sužvejotą kiekį ES laivui turi atstovauti Žaliajame Kyšulyje reziduojantis agentas.
   Banko sąskaita
   Prieš įsigaliojant protokolui Žaliasis Kyšulys ES praneša banko sąskaitos (-ų), į kurią (-ias) turės būti pervedamos ES laivų vadovaujantis susitarimu mokamos sumos, rekvizitus. Banko pavedimų išlaidas sumoka laivų savininkai.
   II   SKYRIUS

      ŽVEJYBOS LEIDIMAI

   Būtina sąlyga žvejybos leidimui gauti. Reikalavimus atitinkantys laivai
   Susitarimo 6 straipsnyje numatyti žvejybos leidimai išduodami su sąlyga, kad laivas įtrauktas į ES žvejybos laivų registrą ir kad įvykdytos visos ankstesnės laivo savininko, kapitono ar su pačiu laivu susijusios prievolės, atsiradusios dėl susitarimu remiantis vykdytos žvejybos veiklos Žaliajame Kyšulyje.
   Žvejybos leidimo paraiška
   ES Žaliajam Kyšuliui pateikia paraiškas dėl kiekvieno laivo, pageidaujančio žvejoti pagal susitarimą, ne vėliau kaip likus 15 dienų iki prašomos leidimo galiojimo pradžios dienos; tam naudojama šio priedo 1 priedėlyje esanti forma. Paraiška turi būti išspausdinta arba įskaitomai parašyta ranka didžiosiomis raidėmis.
   Teikiant žvejybos leidimo paraišką pagal galiojantį protokolą pirmą kartą arba atitinkamame laive atlikus techninio pobūdžio pakeitimus kartu su paraiška pateikiama:

               i)

               dokumentas, patvirtinantis už prašomo leidimo galiojimo laikotarpį sumokėtą nustatyto dydžio mokestį ir nustatyto dydžio mokestį už stebėtojus, minėtus šio priedo X skyriuje;

               ii)

               vietinio laivo agento, jei toks yra, pavardė ir adresas;

               iii)

               neseniai daryta spalvota laivo nuotrauka, iš šono, ne mažesnė kaip 15 cm × 10 cm;

               iv)

               bet koks kitas dokumentas, kurio reikalaujama pagal susitarimą.

         Pagal galiojantį protokolą pratęsiant žvejybos leidimo galiojimą laivui, kurio techninės savybės nebuvo pakeistos, kartu su paraiška turi būti pateikti tik įrodymai apie sumokėtą mokestį ir nustatyto dydžio mokestį už stebėtojus.
   Nustatyto dydžio išankstinis mokestis
   Nustatyto dydžio mokestis yra nustatomas remiantis šio priedo 2 priedėlyje esančių techninių duomenų lentelėse esančiu metiniu kiekiu. Jis apima visus nacionalinius ir vietinius mokesčius, išskyrus uosto, perkrovimo mokesčius ir paslaugų išlaidas.
   Laivų, kuriems leidžiama žvejoti, laikinas sąrašas
   Gavęs žvejybos leidimų paraiškas, Žaliasis Kyšulys nedelsdamas sudaro laikiną leidimų prašančių kiekvienos kategorijos laivų sąrašą. Šis sąrašas nedelsiant pateikiamas nacionalinei už žvejybos kontrolę atsakingai institucijai ir ES.
   ES laikiną sąrašą perduoda laivo savininkui ar agentui. Jei ES įstaiga nedirba, Žaliasis Kyšulys laikiną sąrašą gali perduoti tiesiai laivo savininkui ar jo agentui ir nusiųsti kopiją ES.
   Žvejybos leidimo išdavimas
   Gavęs visus reikalingus paraiškos dokumentus, Žaliasis Kyšulys ES žvejybos leidimą išduoda per 15 dienų.
   Pratęsiant žvejybos leidimo galiojimą protokolo galiojimo laikotarpiu, naujajame žvejybos leidime turi būti aiški nuoroda į pirminį žvejybos leidimą.
   ES žvejybos leidimą perduoda laivo savininkui ar agentui. Jei ES įstaiga nedirba, Žaliasis Kyšulys žvejybos leidimą gali perduoti tiesiai laivo savininkui ar jo agentui ir nusiųsti kopiją ES.
   Laivų, kuriems leidžiama žvejoti, sąrašas
   Išdavęs žvejybos leidimus, Žaliasis Kyšulys nedelsdamas sudaro galutinį kiekvienos kategorijos laivų, kuriems leista žvejoti Žaliojo Kyšulio vandenyse, sąrašą. Šis sąrašas nedelsiant pateikiamas nacionalinei už žvejybos kontrolę atsakingai institucijai ir ES; juo pakeičiamas prieš tai minėtas laikinas sąrašas.
   Žvejybos leidimų galiojimo laikotarpis
   Žvejybos leidimai galioja vienerius metus ir gali būti pratęsiami.
   Nustatant galiojimo pradžią, metiniu laikotarpiu laikomas:

               i)

               pirmaisiais protokolo taikymo metais – laikotarpis nuo jo įsigaliojimo iki tų pačių metų gruodžio 31 d.;

               ii)

               po to – kiekvieni kalendoriniai metai;

               iii)

               paskutiniaisiais protokolo taikymo metais – laikotarpis nuo sausio 1 d. iki protokolo galiojimo pabaigos.

         Žvejybos leidimo laikymas laive
   Žvejybos leidimas nuolat turi būti laive.
   Tačiau laivams leidžiama žvejoti nuo to momento, kai jie įtraukiami į prieš tai minėtą laikiną sąrašą. Tokiuose laivuose iki žvejybos leidimų išdavimo nuolat turi būti laikinas sąrašas.
   Žvejybos leidimo perleidimas
   Leidimas išduodamas konkrečiam laivui ir negali būti perleidžiamas.
   Tačiau force majeure atveju ir ES paprašius vieno laivo leidimas pakeičiamas nauju kitam panašių savybių laivui skirtu leidimu.
   Perleidimas atliekamas, kai savininkas ar jo agentas keistiną žvejybos leidimą atiduoda Žaliajam Kyšuliui, o Žaliasis Kyšulys kaip įmanoma greičiau parengia pakeistą žvejybos leidimą. Pakeistas žvejybos leidimas kaip įmanoma greičiau išduodamas laivo savininkui ar jo agentui, kai tik grąžinamas keistinas žvejybos leidimas. Pakeistas žvejybos leidimas įsigalioja tą dieną, kai grąžinamas keistinas žvejybos leidimas.
   Žaliasis Kyšulys kaip įmanoma greičiau atnaujina laivų, kuriems leidžiama žvejoti, sąrašą. Naujasis sąrašas nedelsiant pateikiamas nacionalinei už žvejybos kontrolę atsakingai institucijai ir ES.
   Pagalbiniai laivai
   ES prašant, Žaliasis Kyšulys leidžia, kad žvejybos leidimus turintiems ES laivams padėtų pagalbiniai laivai. Pagalbiniai laivai turi plaukioti su ES valstybės narės vėliava ar priklausyti ES įmonei, juose negali būti žvejoti skirtos įrangos, jų negalima naudoti perkrovimams.
   Žaliasis Kyšulys nustato, ką apima pagalbinė veikla, kokios yra leidimų išdavimo sąlygos ir sudaro pagalbinių laivų, kuriems leidžiama vykdyti veiklą, sąrašą, kurį nedelsdamas pateikia nacionalinei už žvejybos kontrolę atsakingai institucijai ir ES.
   III   SKYRIUS

      TECHNINĖS PRIEMONĖS

   Žvejybos leidimus turintiems laivams taikomos techninės priemonės, susijusios su zona, žvejybos įranga ir priegauda, kiekvienai laivų kategorijai yra nustatytos šio priedo 2 priedėlyje esančiose techninių duomenų lentelėse.
   Laivai laikosi visų TATAK (Tarptautinės Atlanto tunų apsaugos komisijos) priimtų rekomendacijų.
   IV   SKYRIUS

      SUŽVEJOTO KIEKIO DEKLARAVIMAS

   Žvejybos žurnalas
   Pagal šį susitarimą žvejojančio ES laivo kapitonas pildo žvejybos žurnalą, kurio modelis kiekvienai žvejybos kategorijai yra pateikiamas šio priedo 3 priedėlyje.
   Kapitonas žvejybos žurnalą pildo kiekvieną dieną, kurią laivas praleidžia Žaliojo Kyšulio žvejybos zonoje.
   Kiekvieną dieną kapitonas į žvejybos žurnalą įrašo gyvojo svorio kilogramais arba, esant reikalui, žuvų skaičiumi išreikštą kiekvienos sužvejotos ir laive laikomos rūšies žuvų kiekį, žymimą Maisto ir žemės ūkio organizacijos (MŽŪO) alfa 3 kodu. Kiekvienos pagrindinės rūšies atveju kapitonas taip pat nurodo ir tai, kad žuvų nesužvejota.
   Reikalui esant, kapitonas taip pat kiekvieną dieną žvejybos žurnale įrašo atgal į jūrą išmestą kiekvienos rūšies kiekį, išreikštą gyvojo svorio kilogramais arba, esant reikalui, žuvų skaičiumi.
   Žvejybos žurnalas pildomas įskaitomai, didžiosiomis raidėmis; jį pasirašo kapitonas.
   Už duomenų, įrašytų į žvejybos žurnalą, tikslumą atsako laivo kapitonas.
   Sužvejoto kiekio deklaravimas
   Kapitonas deklaruoja laivo sužvejotą kiekį Žaliajam Kyšuliui pateikdamas laikotarpio, kurį laivas praleido Žaliojo Kyšulio žvejybos zonoje, žvejybos žurnalus.
   Žvejybos žurnalai pateikiami laikantis šių taisyklių:

               i)

               jei atplaukiama į kurį nors Žaliojo Kyšulio uostą, kiekvieno žvejybos žurnalo originalas perduodamas vietiniam Žaliojo Kyšulio atstovui, kuris raštu šį faktą patvirtina;

               ii)

               jei iš Žaliojo Kyšulio žvejybos zonos išplaukiama neužsukant į kurį nors Žaliojo Kyšulio uostą, kiekvieno žvejybos žurnalo originalas išsiunčiamas per 14 dienų nuo atvykimo į bet kurį kitą uostą; bet kokiu atveju, jis išsiunčiamas ne vėliau kaip per 30 dienų nuo išplaukimo iš Žaliojo Kyšulio žvejybos zonos:

                           a)

                           paštu į Žaliąjį Kyšulį;

                           b)

                           faksu, kurio numerį nurodo Žaliasis Kyšulys;

                           c)

                           arba elektroniniu paštu.

         Abi šalys stengsis, kad būtų sukurta elektroniniais visų duomenų mainais pagrįsta kiekio deklaravimo sistema.
   Kai tik Žaliasis Kyšulys gali priimti sužvejoto kiekio deklaracijas elektroniniu paštu, kapitonas žvejybos žurnalus Žaliajam Kyšuliui perduoda Žaliojo Kyšulio nurodytu elektroninio pašto adresu. Žaliasis Kyšulys elektroniniu paštu patvirtina gavimą.
   Vieną visų žvejybos žurnalų kopiją kapitonas nusiunčia ES. Tunų žvejybos seinerių ir dreifinėmis ūdomis žvejojančių laivų kapitonai vieną visų žvejybos žurnalų kopiją nusiunčia vienam iš nurodytų mokslo institutų:

               i)

               IRD (Institut de recherche pour le développement);

               ii)

               IEO (Instituto Español de Oceanografia);

               iii)

               IPIMAR (Instituto Português de Investigação Maritima); arba

               iv)

               INDP (Instituto Nacional de Desenvolvimento das Pescas).

         Jei laivas sugrįžta į Žaliojo Kyšulio žvejybos zoną nepasibaigus žvejybos leidimo galiojimui, vėl reikia pildyti sužvejoto kiekio deklaraciją.
   Jei su sužvejoto kiekio deklaravimu susijusių nuostatų nesilaikoma, Žaliasis Kyšulys gali sustabdyti atitinkamo laivo žvejybos leidimo galiojimą, kol bus pateiktos trūkstamos sužvejoto kiekio deklaracijos ir nubausti laivo savininką remdamasis galiojančiuose nacionaliniuose teisės aktuose esančiomis tos srities nuostatomis. Pažeidimui pasikartojus, Žaliasis Kyšulys gali atsisakyti pratęsti žvejybos leidimą. Žaliasis Kyšulys nedelsdamas ES praneša apie bet kokias taip pritaikytas sankcijas.
   Tunų žvejybos seinerių ir dreifinėmis ūdomis žvejojančių laivų mokesčių ataskaita
   ES sudaro kiekvieno tunų žvejybos seinerio ir dreifinėmis ūdomis žvejojančių laivo galutinę mokėtinų mokesčių už praėjusius kalendorinius metus ataskaitą, remdamasi tų laivų parengtomis ir minėtų mokslo institutų patvirtintomis sužvejoto kiekio deklaracijomis.
   ES Žaliajam Kyšuliui ir laivo savininkui šią galutinę ataskaitą pateikia anksčiau nei einamųjų metų liepos 31 d. Per 30 dienų nuo galutinės ataskaitos perdavimo Žaliasis Kyšulys gali ją užginčyti remdamasis pagrindžiančiais dokumentais. Esant nesutarimams šalys tariasi jungtiniame komitete.
   Jei Žaliasis Kyšulys per 30 dienų prieštaravimų nepareiškia, galutinė ataskaita laikoma patvirtinta.
   Jei galutinėje ataskaitoje esanti suma yra didesnė už žvejybos leidimui gauti sumokėtą nustatyto dydžio išankstinį mokestį, trūkstamą sumą laivo savininkas Žaliajam Kyšuliui perveda ne vėliau kaip einamųjų metų rugsėjo 30 d. Jei galutinėje ataskaitoje esanti suma yra mažesnė už nustatyto dydžio išankstinį mokestį, likutis laivo savininkui negrąžinamas.
   V   SKYRIUS

      IŠKROVIMAS IR PERKROVIMAS

   Žaliojo Kyšulio uostuose iškrauti ar perkrauti Žaliojo Kyšulio žvejybos zonoje sužvejotą kiekį norinčio ES laivo kapitonas likus ne mažiau kaip 24 valandoms iki iškrovimo ar perkrovimo Žaliajam Kyšuliui turi nurodyti:

               a)

               iškrovime ar perkrovime dalyvaujančio žvejybos laivo pavadinimą;

               b)

               iškrovimo arba perkrovimo uostą;

               c)

               numatomą iškrovimo arba perkrovimo datą ir laiką;

               d)

               iškraunamų ar perkraunamų kiekvienos rūšies žuvų kiekį (žymimą Maisto ir žemės ūkio organizacijos (MŽŪO) alfa 3 kodu ir išreikštą gyvojo svorio kilogramais arba, esant reikalui, žuvų skaičiumi);

               e)

               jei perkraunama – laivo, į kurį perkraunama, pavadinimą;

               f)

               apie laivo, į kurį perkraunama, higieninių sąlygų pažymėjimą.

         Perkraunama turi būti tai operacijai atlikti leidimą turinčio Žaliojo Kyšulio uosto vandenyse. Perkrauti jūroje draudžiama.
   Šių nuostatų nesilaikymas užtraukia Žaliojo Kyšulio teisės aktuose numatytų sankcijų taikymą.
   Žaliojo Kyšulio uoste sužvejotą kiekį iškraunančiam arba perdirbimo įmonei parduodančiam ES laivui skiriamas finansinis paskatinimas – iš dalies sumažinamas mokestis, laikantis šio priedo 2 priedėlyje esančiose techninių duomenų lentelėse nustatytų ribų.
   VI   SKYRIUS

      KONTROLĖ

   Įplaukimas į zoną ir išplaukimas iš jos
   Apie ES laivo, turinčio žvejybos leidimą, įplaukimą į Žaliojo Kyšulio žvejybos zoną ir išplaukimą iš jos Žaliajam Kyšuliui turi būti pranešta per 3 valandas iki įplaukimo ar išplaukimo.
   Pranešdamas apie įplaukimą ar išplaukimą, laivas nurodo visų pirma:

               i)

               numatytą įplaukimo (išplaukimo) datą, valandą ir tašką;

               ii)

               laive esančių kiekvienos rūšies žuvų kiekį, žymimą Maisto ir žemės ūkio organizacijos (MŽŪO) alfa 3 kodu ir išreikštą gyvojo svorio kilogramais arba, esant reikalui, žuvų skaičiumi;

               iii)

               produktų pateikimą.

         Pranešama elektroniniu paštu (pageidautina) arba, jei tai neįmanoma, faksu ar radijo ryšiu, naudojant Žaliojo Kyšulio nurodytą elektroninio pašto adresą, fakso numerį arba radijo dažnį. Žaliasis Kyšulys atitinkamiems laivams ir ES nedelsdamas praneša apie bet kokius elektroninio adreso, fakso numerio ar radijo dažnio pasikeitimus.
   Bet kuris Žaliojo Kyšulio žvejybos zonoje aptiktas žvejybos veiklą vykdantis ir apie tai iš anksto Žaliajam Kyšuliui nepranešęs laivas laikomas be leidimo žvejojančiu laivu.
   Tikrinimas jūroje
   Žaliojo Kyšulio žvejybos zonoje esančių ir žvejybos leidimus turinčių ES laivų tikrinimą jūroje atliks Žaliojo Kyšulio laivai ir inspektoriai, aiškiai atpažįstami kaip paskirti žvejybos kontrolei vykdyti.
   Prieš įlipdami į laivą, Žaliojo Kyšulio inspektoriai perspėja ES laivą apie ketinimus atlikti tikrinimą. Tikrina ne daugiau kaip du inspektoriai; prieš atlikdami tikrinimą jie privalo įrodyti savo tapatybę ir inspektoriaus statusą.
   Žaliojo Kyšulio inspektoriai ES laive nebūna ilgiau nei reikalinga su tikrinimu susijusioms pareigoms atlikti. Tikrinimą jie atlieka taip, kad jo poveikis laivui, jo žvejybos veiklai ir kroviniui būtų juntamas kuo mažiau.
   Žaliasis Kyšulys, atlikdamas tikrinimą jūroje, gali leisti ES dalyvauti stebėtojo teisėmis.
   ES laivo kapitonas Žaliojo Kyšulio inspektoriams padeda patekti į laivą ir stengiasi palengvinti jų darbą.
   Kiekvieno tikrinimo pabaigoje Žaliojo Kyšulio inspektoriai parengia tikrinimo ataskaitą. ES laivo kapitonas į tikrinimo ataskaitą turi teisę įrašyti savo pastabas. Tikrinimo ataskaitą pasirašo ją parengęs inspektorius ir ES laivo kapitonas.
   Prieš palikdami laivą, Žaliojo Kyšulio inspektoriai vieną ataskaitos kopiją atiduoda ES laivo kapitonui. Per 8 dienas po atlikto tikrinimo inspektoriai vieną tikrinimo ataskaitos kopiją perduoda ES.
   Tikrinimas uoste
   ES laivų, kurie iškrauna ar perkrauna Žaliojo Kyšulio žvejybos zonoje sužvejotas žuvis Žaliojo Kyšulio uosto vandenyse, tikrinimą atliks Žaliojo Kyšulio inspektoriai, aiškiai atpažįstami kaip paskirti žvejybos kontrolei vykdyti.
   Tikrina ne daugiau kaip du inspektoriai; prieš atlikdami tikrinimą jie privalo įrodyti savo tapatybę ir inspektoriaus statusą. Žaliojo Kyšulio inspektoriai ES laive nebūna ilgiau nei reikalinga su tikrinimu susijusioms pareigoms atlikti ir tikrinimą atlieka taip, kad jo poveikis laivui, iškrovimo ar perkrovimo operacijai ir kroviniui būtų juntamas kuo mažiau.
   Žaliasis Kyšulys, atlikdamas tikrinimą uoste, gali leisti ES dalyvauti stebėtojo teisėmis.
   ES laivo kapitonas stengiasi palengvinti Žaliojo Kyšulio inspektorių darbą.
   Kiekvieno tikrinimo pabaigoje Žaliojo Kyšulio inspektorius parengia tikrinimo ataskaitą. ES laivo kapitonas į tikrinimo ataskaitą turi teisę įrašyti savo pastabas. Tikrinimo ataskaitą pasirašo ją parengęs inspektorius ir ES laivo kapitonas.
   Tikrinimui pasibaigus, Žaliojo Kyšulio inspektorius vieną ataskaitos kopiją atiduoda ES laivo kapitonui. Per 8 dienas po atlikto tikrinimo inspektoriai perduoda vieną tikrinimo ataskaitos kopiją ES.
   VII   SKYRIUS

      PALYDOVINĖ LAIVŲ STEBĖJIMO SISTEMA (VMS)

   Laivų buvimo vietos pranešimai. VMS sistema
   Būdami Žaliojo Kyšulio žvejybos zonoje žvejybos leidimus turintys ES laivai turi būti aprūpinti palydovine laivų stebėjimo sistema (Vessel Monitoring System – VMS), kuri užtikrina automatinį ir nuolatinį duomenų apie laivų buvimo vietą perdavimą kas valandą jų vėliavos valstybės žvejybos stebėsenos centrui (Fisheries Monitoring Center – FMC).
   Kiekviename buvimo vietos pranešime

               i)

               nurodoma:

                           a)

                           laivo identifikavimo duomenys;

                           b)

                           paskutinė geografinė laivo buvimo vieta (ilguma, platuma), nurodoma ne didesne kaip 500 m paklaida ir 99 % pasikliautinuoju intervalu;

                           c)

                           buvimo vietos nustatymo data ir laikas;

                           d)

                           laivo greitis ir kursas;

               ii)

               pranešimas turi būti sukonfigūruotas šio priedo 4 priedėlyje nurodytu formatu.

         Pirmoji buvimo vieta, užregistruota įplaukus į Žaliojo Kyšulio žvejybos zoną žymima kodu „ENT“. Visos vėlesnės buvimo vietos žymimos kodu „POS“, išskyrus pirmąją buvimo vietą, užregistruotą išplaukus iš Žaliojo Kyšulio žvejybos zonos – ji žymima kodu „EXT“.
   Vėliavos valstybės FMC užtikrina automatinį duomenų apdorojimą, ir, reikalui esant, elektroninį buvimo vietos pranešimų perdavimą. Buvimo vietos pranešimai registruojami saugiu būdu ir saugomi trejus metus.
   Laivo pranešimai sugedus VMS sistemai
   Kapitonas nuolat turi būti tikras, kad jo laivo VMS sistema veikia ir kad vėliavos valstybės FMC tinkamai perduodami buvimo vietos pranešimai.
   Sugedusi laivo VMS sistema turi būti pataisyta ar pakeista per vieną mėnesį. Šiam laikotarpiui pasibaigus, Žaliojo Kyšulio žvejybos zonoje laivui žvejoti nebebus leidžiama.
   Žaliojo Kyšulio žvejybos zonoje žvejojantys laivai, kurių VMS sistema neveikia, buvimo vietos pranešimus vėliavos valstybės FMC ne rečiau kaip kas keturias valandas perduoda elektroniniu paštu, radijo ryšiu ar faksu ir pateikia visą reikiamą informaciją.
   Saugus buvimo vietos pranešimų perdavimas Žaliajam Kyšuliui
   Vėliavos valstybės FMC automatiškai perduoda atitinkamų laivų buvimo vietos pranešimus Žaliojo Kyšulio FMC. Vėliavos valstybės ir Žaliojo Kyšulio FMC pasikeičia elektroniniais adresais ir nedelsdami vienas kitą informuoja apie tokių adresų pasikeitimus.
   Buvimo vietos pranešimais tarp vėliavos valstybės ir Žaliojo Kyšulio FMC keičiamasi elektroniniu būdu, naudojama saugi perdavimo sistema.
   Žaliojo Kyšulio FMC nedelsdamas praneša vėliavos valstybės FMC ir ES apie bet kokį pertrūkį gaunant vienas paskui kitą einančius kurio nors laivo, turinčio leidimą žvejoti ir nepranešusio apie išplaukimą iš žvejybos zonos, pranešimus.
   Pranešimų sistemos sutrikimai
   Žaliasis Kyšulys įsitikina, kad jo elektroninė įranga suderinama su vėliavos valstybės FMC turima įranga ir nedelsdamas praneša ES apie bet kokį sutrikimą perduodant ir priimant buvimo vietos pranešimus, kad kuo greičiau būtų rastas techninis sprendimas. Kilus galimiems ginčams, kreipiamasi į jungtinį komitetą.
   Esant patvirtintiems įrodymams, kad su laivo VMS sistema buvo atliekamos manipuliacijos, kuriomis siekta sutrikdyti jos veikimą ar suklastoti buvimo vietos pranešimus, atsakingu už tai bus laikomas laivo kapitonas. Už bet kokį pažeidimą bus taikomos galiojančiuose Žaliojo Kyšulio teisės aktuose numatytos sankcijos.
   Buvimo vietos pranešimų siuntimo dažnumo persvarstymas
   Remdamasis pagrįsta medžiaga, leidžiančia įtarti pažeidimą, Žaliasis Kyšulys vėliavos valstybės FMC gali paprašyti (prašymo kopiją nusiųsdamas ir ES) nustatytam tyrimo laikotarpiui sumažinti kurio nors laivo buvimo vietos pranešimų siuntimo intervalą iki 30 minučių intervalo. Tokią medžiagą Žaliojo Kyšulio FMC turi pateikti vėliavos valstybės FMC ir ES. Vėliavos valstybės FMC Žaliajam Kyšuliui nedelsdamas siunčia buvimo vietos pranešimus nauju intervalu.
   Pasibaigus nustatytam tyrimo laikotarpiui Žaliasis Kyšulys vėliavos valstybės FMC ir ES praneša apie bet kokius tolesnius reikalingus veiksmus.
   VIII   SKYRIUS

      PAŽEIDIMAI

   Pažeidimų nagrinėjimas
   Bet koks ES laivo, turinčio žvejybos leidimą, padarytas pažeidimas pagal šio priedo nuostatas turi būti paminėtas tikrinimo ataskaitoje.
   Faktas, kad kapitonas pasirašo tikrinimo ataskaitą, nepažeidžia laivo savininko teisių į gynybą nustatyto pažeidimo atveju.
   Laivo sulaikymas. Informacinis susirinkimas
   Jei esant nustatytam pažeidimui galiojančiuose Žaliojo Kyšulio teisės aktuose tai numatyta, bet kuris ES laivas-pažeidėjas gali būti priverstas nutraukti žvejybos veiklą ir, jei jis tuo metu jūroje, grįžti į kurį nors Žaliojo Kyšulio uostą.
   Ne vėliau kaip per 24 valandas Žaliasis Kyšulys ES praneša apie bet kokį žvejybos leidimą turinčio ES laivo sulaikymą. Prie pranešimo pridedami nustatyto pažeidimo įrodymai.
   Prieš imdamasis bet kokių priemonių prieš laivą, kapitoną, įgulą ar krovinį – išskyrus įrodymams išsaugoti reikalingas priemones – Žaliasis Kyšulys, ES prašant, per vieną darbo dieną nuo pranešimo apie laivo sulaikymą organizuoja informacinį susirinkimą faktams, dėl kurių laivas buvo sulaikytas, patikslinti ir galimiems tolesnių veiksmų variantams pateikti. Šiame informaciniame susirinkime gali dalyvauti laivo vėliavos valstybės atstovas.
   Sankcija už pažeidimą. Kompromiso procedūra
   Sankciją už nustatytą pažeidimą Žaliasis Kyšulys skiria remdamasis galiojančiais nacionaliniais teisės aktais.
   Kai pažeidimui sureguliuoti reikalinga teisminė procedūra, prieš ją pradedant ir jei pažeidimas nesusijęs su nusikalstama veika, Žaliasis Kyšulys ir ES pradeda kompromiso procedūrą, kad būtų nustatyti sankcijos sąlygos ir dydis. Šioje kompromiso procedūroje gali dalyvauti laivo vėliavos valstybės atstovas. Kompromiso procedūra baigiama ne vėliau kaip praėjus 3 dienoms po pranešimo apie laivo sulaikymą.
   Teisminė procedūra. Banko užstatas
   Jei kompromiso procedūra rezultatų neduoda ir pažeidimo byla atsiduria kompetentingame teisme, laivo-pažeidėjo savininkas Žaliojo Kyšulio nurodytam bankui pateikia banko užstatą, o užstato suma, kurią nustato Žaliasis Kyšulys, turi padengti su laivo sulaikymu, numatoma bauda ir galimomis kompensacinėmis sumomis susijusias išlaidas. Banko užstatas užšaldomas iki teisminės procedūros pabaigos.
   Paskelbus teismo sprendimą, banko užstato užšaldymas panaikinamas ir laivo savininkui jis grąžinamas nedelsiant:

               a)

               visas, jei nepritaikoma jokia sankcija;

               b)

               grąžinamas užstato likutis, jei sankcijos suma mažesnė už banko užstato dydį.

         Žaliasis Kyšulys ES praneša apie teisminės procedūros rezultatus per 8 dienas po teismo sprendimo paskelbimo.
   Laivo ir įgulos suvaržymo panaikinimas
   Laivui ir jo įgulai leidžiama palikti uostą tada, kai sumokama kompromiso procedūros metu paskirta sankcija arba kai pateikiamas banko užstatas.
   IX   SKYRIUS

      JŪREIVIŲ PRIĖMIMAS Į LAIVĄ

   Priimamų jūreivių skaičius
   ES laivai žvejybos sezono Žaliojo Kyšulio žvejybos zonoje metu į laivą dirbti priima Žaliojo Kyšulio jūreivius, nustatant tokias ribas:

               a)

               tunų žvejybos seineriai priima ne mažiau kaip 6 jūreivius;

               b)

               tunus kartinėmis ūdomis žvejojantys laivai priima ne mažiau kaip 2 jūreivius;

               c)

               dreifinėmis ūdomis žvejojantys laivai priima ne mažiau kaip 5 jūreivius.

         ES laivų savininkai stengiasi priimti papildomų Žaliojo Kyšulio šalių jūreivių.
   Laisvas jūreivių pasirinkimas
   Žaliasis Kyšulys yra sudaręs kvalifikuotų Žaliojo Kyšulio jūreivių, kurie gali būti įdarbinami ES laivuose, sąrašą.
   Laivo savininkas ar jo agentas iš šio sąrašo laisva valia pasirenka Žaliojo Kyšulio jūreivius, kuriuos priims į laivą, ir Žaliajam Kyšuliui praneša apie jų įtraukimą į įgulos sudėtį.
   Jūreivių sutartys
   Su Žaliojo Kyšulio jūreiviais, kuriems gali atstovauti jų profsąjunga, laivo savininkas ar jo agentas sudaro darbo sutartis. Darbo sutartį vizuoja Žaliojo Kyšulio jūreivystės institucija. Joje taip pat nurodoma įlaipinimo į laivą data ir uostas.
   Šiomis sutartimis jūreiviams užtikrinamos Žaliajame Kyšulyje skirtinos socialinės garantijos, įskaitant draudimą mirties, ligos ar nelaimingo atsitikimo atveju.
   Sutarties kopija duodama ją pasirašiusiems asmenims.
   Žaliojo Kyšulio jūreiviams taikomos Tarptautinės darbo organizacijos (TDO) deklaracijoje išvardytos pagrindinės darbo teisės. Tai pirmiausia susiję su laisve jungtis į asociacijas, galiojančiu teisės į kolektyvines derybas pripažinimu ir diskriminacijos panaikinimu darbo ir profesinėje srityse.
   Jūreivių atlyginimas
   Atlyginimą Žaliojo Kyšulio jūreiviams moka laivų savininkai. Susitarimą dėl atlyginimų, prieš išduodant žvejybos leidimus, kartu priima laivų savininkai arba jų agentai ir Žaliasis Kyšulys.
   Atlyginimas negali būti mažesnis nei už nacionalinių laivų įgulų atlyginimus, nei už TDO standartus.
   Jūreivių įsipareigojimai
   Jūreivis jam paskirto laivo kapitonui turi prisistatyti sutartyje nurodytos įlaipinimo dienos išvakarėse. Kapitonas jūreiviui praneša įlaipinimo datą ir valandą. Jei jūreivis atsisako ar neatvyksta numatytą jo priėmimo į laivą datą ir valandą, tokio jūreivio darbo sutartis laikoma nebegaliojančia, o laivo savininkas savaime atleidžiamas nuo įpareigojimo priimti tą jūreivį į laivą. Tokiu atveju, laivo savininkui netaikoma jokia finansinė nuobauda ar nereikalaujama kompensacinio mokėjimo.
   Žaliojo Kyšulio jūreivių nepriėmimas į laivą
   Laivų savininkai, į laivus nepriėmę Žaliojo Kyšulio jūreivių, anksčiau nei einamųjų metų rugsėjo 30 d. už kiekvieną pagal privalomą priimti jūreivių skaičių, nurodytą šio skyriaus pradžioje, nepriimtą jūreivį sumoka 20 EUR už kiekvieną dieną, kurią jų laivai praleidžia Žaliojo Kyšulio žvejybos zonoje.
   Žaliasis Kyšulys šiuos pinigus naudoja savo jūreiviams mokyti.
   X   SKYRIUS

      ŽALIOJO KYŠULIO STEBĖTOJAI

   Žvejybos veiklos stebėjimas
   Turintiems žvejybos leidimus laivams taikomas jų žvejybos veiklos pagal susitarimą stebėjimo režimas.
   Šis stebėjimo režimas atitinka TATAK (Tarptautinės Atlanto tunų apsaugos komisijos) priimtų rekomendacijų nuostatas.
   Paskirti laivai ir stebėtojai
   Žaliasis Kyšulys nurodo, kurie ES laivai turi įlaipinti stebėtojus ir laivui paskirto stebėtojo pavardę ne vėliau nei likus 15 dienų iki numatytos stebėtojo įlaipinimo datos.
   Išduodamas žvejybos leidimą, Žaliasis Kyšulys praneša ES ir laivo savininkui ar jo agentui, į kuriuos laivus stebėtojai paskirti ir stebėtojų pavardes, taip pat laiką, kurį stebėtojas bus kiekviename laive. Žaliasis Kyšulys ES, laivo savininkui ar jo agentui nedelsdamas praneša apie bet kokius pasikeitimus, susijusius su paskirtais laivais ir stebėtojais.
   Žaliasis Kyšulys stengsis neskirti stebėtojų į laivus, kuriuose jau yra stebėtojas arba kurie oficialiai privalo įlaipinti stebėtoją to žvejybos sezono metu vykdydami veiklą ne Žaliojo Kyšulio žvejybos zonoje.
   Stebėtojo buvimas laive neturi viršyti laiko, reikalingo jo pareigoms atlikti.
   Nustatyto dydžio finansinis įnašas
   Mokėdamas mokestį už žvejybos leidimą, laivo savininkas taip pat sumoka nustatyto dydžio mokestį už kiekvieną laivą – 100 EUR per metus.
   Stebėtojo atlyginimas
   Stebėtojo atlyginimą ir socialines įmokas moka Žaliasis Kyšulys.
   Įlaipinimo sąlygos
   Stebėtojo priėmimo į laivą sąlygas, ypač jo buvimo laive trukmę, bendru sutarimu nustato laivo savininkas arba jo agentas ir Žaliasis Kyšulys.
   Su stebėtoju laive elgiamasi kaip su pareigūnu. Tačiau stebėtojo apgyvendinimas laive priklauso nuo techninių laivo savybių.
   Apgyvendinimo ir maitinimo laive išlaidas sumoka laivo savininkas.
   Kapitonas imasi visų jam įgaliojimais suteiktų priemonių, siekdamas užtikrinti stebėtojo fizinį ir psichologinį saugumą.
   Stebėtojui suteikiama visa reikalinga įranga pareigoms vykdyti. Stebėtojas gali naudotis ryšio priemonėmis, susipažinti su dokumentais, susijusiais su laivo žvejybos veikla, visų pirma, laivo žurnalu ir navigacijos knyga, ir patekti į laivo dalis, būtinas jo pareigoms vykdyti.
   Stebėtojo įsipareigojimai
   Būdami laive stebėtojai:

               a)

               imasi visų reikiamų priemonių, kad žvejybos operacijos nebūtų nutrauktos ar kad jomsnebūtų trukdoma;

               b)

               tausoja laive esančias priemones ir įrangą;

               c)

               laikosi konfidencialumo bet kokių laive esančių dokumentų atžvilgiu.

         Stebėtojo įlaipinimas ir išlaipinimas
   Stebėtojas įlaipinamas laivo savininko pasirinktame uoste.
   Laivo savininkas ar jo atstovas Žaliajam Kyšuliui praneša stebėtojo įlaipinimo datą, valandą ir uostą likus 10 dienų iki įlaipinimo. Jei stebėtojas į laivą priimamas užsienio šalyje, jo kelionės išlaidas į įlaipinimo uostą padengia laivo savininkas.
   Jei stebėtojas neatvyksta per 12 valandų nuo numatytos priėmimo į laivą datos ir valandos, laivo savininkas atleidžiamas nuo įpareigojimo priimti tą stebėtoją į laivą. Jis gali palikti uostą ir pradėti žvejybos operacijas.
   Jei stebėtojas išlaipinamas ne Žaliojo Kyšulio uoste, laivo savininkas užtikrina kuo greitesnį stebėtojo grįžimą į Žaliąjį Kyšulį ir padengia jo kelionės išlaidas.
   Stebėtojo užduotys
   Stebėtojas atlieka tokias užduotis:

               a)

               stebi laivo žvejybos veiklą;

               b)

               tikrina žvejybos operacijas vykdančio laivo buvimo vietą;

               c)

               atlieka biologinių bandinių ėmimo operacijas pagal mokslo programą;

               d)

               registruoja naudojamą žvejybos įrangą;

               e)

               tikrina laivo žurnale įregistruotus duomenis apie žuvis, sužvejotas Žaliojo Kyšulio žvejybos zonoje;

               f)

               tikrina procentinę priegaudos dalį ir nustato į jūrą išmestą kiekį;

               g)

               laivui vykdant veiklą Žaliojo Kyšulio žvejybos zonoje, ne rečiau kaip kartą per savaitę radijo ryšiu, faksu arba elektroniniu paštu pateikia savo pastabas ir praneša apie laive esantį sužvejotą kiekį ir priegaudą.

         Stebėtojo ataskaita
   Prieš palikdamas laivą, stebėtojas laivo kapitoną supažindina su stebėjimų ataskaita. Laivo kapitonas į stebėtojo ataskaitą turi teisę įrašyti savo pastabas. Ataskaitą pasirašo stebėtojas ir kapitonas. Stebėtojas vieną ataskaitos kopiją palieka kapitonui.
   Stebėtojas perduoda ataskaitą Žaliajam Kyšuliui, kuris vieną ataskaitos kopiją perduoda ES per 8 dienas stebėtojui palikus laivą.


title: 2017 m. liepos 14 d. Komisijos sprendimas dėl Maisto grandinės ir gyvūnų bei augalų sveikatos patariamosios grupės, įsteigtos Sprendimu 2004/613/EB, narių

text:
15.7.2017

               LT

               Europos Sąjungos oficialusis leidinys

               C 230/25

         KOMISIJOS SPRENDIMAS
   2017 m. liepos 14 d.
   dėl Maisto grandinės ir gyvūnų bei augalų sveikatos patariamosios grupės, įsteigtos Sprendimu 2004/613/EB, narių
   (2017/C 230/05)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. rugpjūčio 6 d. Komisijos sprendimą 2004/613/EB (1) dėl maisto grandinės ir gyvūnų bei augalų sveikatos patariamosios grupės sukūrimo, ypač į jo 3 straipsnį,
   kadangi:

               (1)

               Maisto grandinės ir gyvūnų bei augalų sveikatos patariamoji grupė buvo sudaryta Sprendimu 2004/613/EB, kuris įsigaliojo 2004 m. rugpjūčio 25 d. Komisija konsultuojasi su šia grupe dėl maisto ir pašarų saugos, maisto ir pašarų ženklinimo ir pateikimo, žmonių mitybos pagal maisto produktų įstatymus, gyvūnų sveikatos ir gerovės bei augalų sveikatos darbo programos ir kitų priemonių, kurių Komisija turi imtis ar pasiūlyti šiose srityse;

               (2)

               pagal Sprendimo 2004/613/EB 3 straipsnio 3 dalį Komisija atrenka Europos lygmeniu atstovaujančias organizacijas, kurios labiausiai atitinka to sprendimo 3 straipsnio 1 dalyje nurodytus kriterijus, ir kurios pateikė paraiškas pagal paskelbtą kvietimą;

               (3)

               Komisija pradžioje atrinko 36 patariamosios grupės narius. Pradinių narių sąrašas 2005 m. paskelbtas Europos Sąjungos oficialiajame leidinyje
                   (2);

               (4)

               patariamoji grupė buvo išplėsta Sprendimu 2011/242/ES (3);

               (5)

               dabar Komisija persvarstė patariamosios grupės narių sąrašą, visų pirma atsižvelgdama į reikalavimus, nustatytus pagal persvarstytas Komisijos ekspertų grupių horizontaliąsias taisykles (4). Paskelbus kvietimą teikti paraiškas, buvo atrinkti 45 nariai;

               (6)

               visi patariamosios grupės nariai yra lygiaverčiai,

         NUSPRENDĖ:
   1 straipsnis
   Komisija paskiria Maisto grandinės ir gyvūnų bei augalų sveikatos patariamosios grupės nariais suinteresuotųjų subjektų organizacijas, išvardytas priede.
   2 straipsnis
   Paskyrimas
   Nariai skiriami 5 metų laikotarpiui. Jie gali būti paskirti kitai kadencijai.
   3 straipsnis
   Panaikinimas
   Sprendimas 2011/242/ES panaikinamas.
   4 straipsnis
   Taikymas
   Šis sprendimas taikomas nuo jo priėmimo dienos.

      Priimta Briuselyje 2017 m. liepos 14 d.

            Komisijos vardu

         Vytenis ANDRIUKAITIS

            Komisijos narys

      (1)  OL L 275, 2004 8 25, p. 17.

      (2)  OL C 97, 2005 4 21, p. 2.

      (3)  OL L 101, 2011 4 15, p. 126.

      (4)  Komisijos sprendimas C(2016) 3301.

      PRIEDAS

                  AESGP

                  Association of the European Self-Medication Industry

                  AIPCE-CEP

                  European Fish Processors & Traders Association

                  AVEC

                  Association de l’Aviculture, de l’Industrie et du Commerce de Volailles dans les Pays de l’Union Européenne

                  BEUC

                  Bureau Européen des Unions de Consommateurs

                  CEFIC

                  European Chemical Industry Council

                  CELCAA

                  European Liaison Committee for Agriculture and agri-food trade

                  CLITRAVI

                  Centre de liaison des industries transformatrices de viande de l’UE

                  COCERAL

                  Comité du commerce des céréales, aliments du bétail, oléagineux, huile d’olive, huiles et graisses et agrofournitures de l’UE

                  COGECA

                  European agri-cooperatives

                  COPA

                  European farmers

                  ECPA

                  European Crop Protection Association

                  ECSLA

                  European Cold Storage and Logistics Association

                  EFFAT

                  European Federation of Food, Agriculture and Tourism Trade Unions

                  EFPRA

                  European Fat Processors and Renderers Association

                  EHPM

                  European Federation of Associations of Health Product Manufacturers

                  ELO

                  European Landowners’ Organization asbl

                  ENA

                  European Nurserystock Association

                  EOCC

                  European Organic Certifiers Council

                  EPBA

                  European Professional Beekeepers Association

                  ES specialty food ingredients

                  Federation of European Specialty Food Ingredients Industries (previously known as ELC)

                  EUROCOMMERCE

                  EuroCommerce

                  EUROCOOP

                  European Community of Consumer Co-operatives

                  EUROGROUP FOR ANIMALS

                  Eurogroup for Animals

                  FACE

                  Federation of Associations for Hunting & Conservation of the ES

                  FEAP

                  Federation of European Aquaculture Producers

                  FEDIAF

                  Fédération européenne des industries des aliments pour animaux familiers

                  FEFAC

                  Fédération Européenne des Fabricants d’Aliments Composés

                  FEFANA

                  ES Association of Specialty Feed Ingredients and their Mixtures

                  FESASS

                  Fédération Européenne pour la Santé Animale et la Sécurité Sanitaire

                  FoEE

                  Friends of the Earth Europe

                  FoodDrinkEurope

                  FoodDrinkEurope

                  FOODSERVICE EUROPE

                  FoodServiceEurope

                  FRESHFEL

                  Freshfel Europe - the forum for the European fresh fruits and vegetables chain

                  FVE

                  Federation of Veterinarians of Europe

                  HOTREC

                  HOTREC, Hotels, Restaurants & Cafés in Europe

                  IFAH EUROPE

                  International Federation for Animal Health-Europe AISBL

                  IFOAM ES

                  International Federation of Organic Agriculture Movements ES Regional Group

                  Independent Retail Europe

                  Independent Retail Europe (formerly UGAL) - Union of Groups of Independent Retailers of Europe

                  IPIFF

                  International Platform of Insects for Food & Feed Association

                  PAN EUROPE

                  Pesticide Action Network Europe

                  PFP

                  Primary Food Processors

                  SLOW FOOD

                  Slow Food (NA)

                  SNE

                  Specialised Nutrition Europe

                  UEAPME

                  Union européenne de l’Artisanat et des petites et moyennes entreprises, aisbl

                  UECBV

                  Union Européenne du Commerce du Bétail et de la Viande


title: 2014/831/ES: 2014 m. lapkričio 7 d. Tarybos sprendimas, kuriuo nustatoma pozicija, kurios Europos Sąjungos vardu turi būti laikomasi atitinkamuose Jungtinių Tautų Europos ekonomikos komisijos komitetuose dėl JT taisyklių Nr. 4, 6, 11, 13, 13H, 19, 25, 34, 37, 43, 44, 48, 53, 70, 96, 98, 104, 105, 106, 107, 112, 113, 121 ir 128, dėl naujo JT bendrojo techninio reglamento dėl padangų ir dėl Bendrojo nutarimo Nr. 1 pakeitimo

text:
27.11.2014

               LT

               Europos Sąjungos oficialusis leidinys

               L 341/11

         TARYBOS SPRENDIMAS
   2014 m. lapkričio 7 d.
   kuriuo nustatoma pozicija, kurios Europos Sąjungos vardu turi būti laikomasi atitinkamuose Jungtinių Tautų Europos ekonomikos komisijos komitetuose dėl JT taisyklių Nr. 4, 6, 11, 13, 13H, 19, 25, 34, 37, 43, 44, 48, 53, 70, 96, 98, 104, 105, 106, 107, 112, 113, 121 ir 128, dėl naujo JT bendrojo techninio reglamento dėl padangų ir dėl Bendrojo nutarimo Nr. 1 pakeitimo

      (2014/831/ES)

   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 114 straipsnį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Tarybos sprendimu 97/836/EB (1) Sąjunga prisijungė prie Jungtinių Tautų Europos ekonomikos komisijos (toliau – JT EEK) susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (pataisytas 1958 m. susitarimas);

               (2)

               Tarybos sprendimu 2000/125/EB (2) Sąjunga prisijungė prie Susitarimo dėl visuotinių techninių taisyklių nustatymo ratinėms transporto priemonėms, įrangai ir dalims, kurios gali būti sumontuotos ir (arba) naudojamos ratinėse transporto priemonėse (Paralelus susitarimas);

               (3)

               Europos Parlamento ir Tarybos direktyva 2007/46/EB (3) valstybių narių patvirtinimo sistemos pakeistos Sąjungos patvirtinimo procedūra ir nustatyta suderinta sistema, kurią sudaro visoms naujoms transporto priemonėms, sistemoms, sudėtinėms dalims ir atskiriems techniniams mazgams taikomos administracinės nuostatos ir bendri techniniai reikalavimai. Ta direktyva JT taisyklės įtrauktos į ES tipo patvirtinimo sistemą kaip tipo patvirtinimo reikalavimai arba kaip alternatyvos Sąjungos teisės aktams. Priėmus tą direktyvą, Sąjungos teisės aktai, susiję su ES tipo patvirtinimu, vis dažniau keičiami JT taisyklėmis;

               (4)

               atsižvelgiant į įgytą patirtį ir techninę pažangą, reikia priderinti reikalavimus dėl tam tikrų elementų ar savybių, kuriems taikomos JK EEK taisyklės Nr. 4, 6, 11, 13, 13H, 19, 25, 34, 37, 43, 44, 48, 53, 70, 96, 98, 104, 105, 106, 107, 112, 113, 121 ir 128;

               (5)

               siekiant suvienodinti atitinkamas variklinių transporto priemonių tipo patvirtinimo nuostatas, susijusias su sauga, turi būti priimtas naujas JT bendrasis techninis reglamentas dėl padangų. Taip pat reikia priimti Bendrojo nutarimo Nr. 1 pakeitimą, siekiant atsižvelgti į techninę pažangą;

               (6)

               todėl būtina nustatyti poziciją, kurios Sąjungos vardu turi būti laikomasi pataisyto 1958 m. susitarimo administraciniame komitete ir Paralelaus susitarimo vykdomajame komitete dėl minėtų JT aktų priėmimo,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Europos Sąjungos vardu turi būti laikomasi 2014 m. lapkričio 11–14 d. pataisyto 1958 m. susitarimo administraciniame komitete ir Paralelaus susitarimo vykdomajame komitete, yra balsuoti už šio sprendimo priede išvardytus JT aktus.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. lapkričio 7 d.

            Tarybos vardu

            Pirmininkas

         P. C. PADOAN

      (1)  1997 m. lapkričio 27 d. Tarybos sprendimas 97/836/EB dėl Europos bendrijos prisijungimo prie Jungtinių Tautų Europos ekonominės komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (pataisytas 1958 m. susitarimas) (OL L 346, 1997 12 17, p. 78).

      (2)  2000 m. sausio 31 d. Tarybos sprendimas 2000/125/EB dėl Susitarimo dėl bendrųjų techninių reglamentų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse (Paralelus susitarimas), patvirtinimo (OL L 35, 2000 2 10, p. 12).

      (3)  2007 m. rugsėjo 5 d. Europos Parlamento ir Tarybos direktyva 2007/46/EB, nustatanti motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (Pagrindų direktyva) (OL L 263, 2007 10 9, p. 1).

      PRIEDAS

                  Taisyklės Nr. 4 (galinio valstybinio numerio ženklo žibintai) 18 papildymo pasiūlymas

                  ECE/TRANS/WP.29/2014/54

                  Taisyklės Nr. 6 (posūkių rodiklių žibintai) 01 serijos pakeitimų 26 papildymo pasiūlymas

                  ECE/TRANS/WP.29/2014/55

                  Taisyklės Nr. 11 (durų užraktai ir vyriai) 04 serijos pakeitimų pasiūlymas

                  ECE/TRANS/WP.29/2014/71

                  Taisyklės Nr. 13 (sunkiasvorių transporto priemonių stabdžiai) 11 serijos pakeitimų 12 papildymo pasiūlymas

                  ECE/TRANS/WP.29/2014/45/Rev.1

                  Taisyklės Nr. 13-H (M1 ir N1 kategorijų transporto priemonių stabdžiai) 16 papildymo pasiūlymas

                  ECE/TRANS/WP.29/2014/46/Rev.1

                  Taisyklės Nr. 19 (priekiniai rūko žibintai) 04 serijos pakeitimų 7 papildymo pasiūlymas

                  ECE/TRANS/WP.29/2013/75/Rev.1

                  Taisyklės Nr. 25 (galvos apsaugos priemonės) 04 serijos pakeitimų 1 papildymo pasiūlymas

                  ECE/TRANS/WP.29/2014/72

                  Taisyklės Nr. 34 (gaisro pavojaus prevencija) 03 serijos pakeitimų pasiūlymas

                  ECE/TRANS/WP.29/2014/65
                  WP.29-164-06

                  Taisyklės Nr. 37 (kaitinamosios lempos) 03 serijos pakeitimų 43 papildymo pasiūlymas

                  ECE/TRANS/WP.29/2014/56

                  Taisyklės Nr. 43 (nedūžtamos stiklinimo medžiagos) 01 serijos pakeitimų 3 papildymo pasiūlymas

                  ECE/TRANS/WP.29/2014/66

                  Taisyklės Nr. 43 (nedūžtamos stiklinimo medžiagos) 01 serijos pakeitimų 3 papildymo pasiūlymas

                  ECE/TRANS/WP.29/2014/67

                  Taisyklės Nr. 44 (vaiko apsaugos priemonės) 04 serijos pakeitimų 9 papildymo pasiūlymas

                  ECE/TRANS/WP.29/2014/73

                  Taisyklės Nr. 48 (apšvietimo ir šviesos signalinių įtaisų įrengimas) 04 serijos pakeitimų 14 papildymo pasiūlymas

                  ECE/TRANS/WP.29/2014/57

                  Taisyklės Nr. 48 (apšvietimo ir šviesos signalinių įtaisų įrengimas) 05 serijos pakeitimų 7 papildymo pasiūlymas

                  ECE/TRANS/WP.29/2014/58

                  Taisyklės Nr. 48 (apšvietimo ir šviesos signalinių įtaisų įrengimas) 06 serijos pakeitimų 5 papildymo pasiūlymas

                  ECE/TRANS/WP.29/2014/59

                  Taisyklės Nr. 53 (apšvietimo ir šviesos signalinių įtaisų įrengimas L3 kategorijos transporto priemonėse) 01 serijos pakeitimų 16 papildymo pasiūlymas

                  ECE/TRANS/WP.29/2014/60

                  Taisyklės Nr. 70 (sunkiųjų transporto priemonių ir autotraukinių galiniai numerio ženklai) 01 serijos pakeitimų 9 papildymo pasiūlymas

                  ECE/TRANS/WP.29/2014/61

                  JT taisyklės Nr. 96 (dyzelino taršalai (žemės ūkio traktoriai)) 04 serijos pakeitimų 1 papildymo pasiūlymas

                  ECE/TRANS/WP.29/2014/75

                  Taisyklės Nr. 98 (priekiniai žibintai su dujų išlydžio šviesos šaltiniais) 01 serijos pakeitimų 5 papildymo pasiūlymas

                  ECE/TRANS/WP.29/2013/90/Rev.1

                  Taisyklės Nr. 104 (šviesogrąžiai ženklai) 8 papildymo pasiūlymas

                  ECE/TRANS/WP.29/2014/62

                  Taisyklės Nr. 105 (Sutartyje dėl pavojingų krovinių tarptautinio vežimo keliais reglamentuojamos transporto priemonės) 05 serijos pakeitimų 2 papildymo pasiūlymas

                  ECE/TRANS/WP.29/2014/68

                  Taisyklės Nr. 106 (žemės ūkio transporto priemonių padangos) 11 papildymo pasiūlymas

                  ECE/TRANS/WP.29/2014/50/Rev.1

                  Taisyklės Nr. 107 (M2 ir M3 kategorijų transporto priemonės) 05 serijos pakeitimų 2 papildymo pasiūlymas

                  ECE/TRANS/WP.29/2014/69

                  Taisyklės Nr. 107 (M2 ir M3 kategorijų transporto priemonės) 06 serijos pakeitimų 1 papildymo pasiūlymas

                  ECE/TRANS/WP.29/2014/70

                  Taisyklės Nr. 112 (priekiniai žibintai, spinduliuojantys asimetriškus artimosios šviesos spindulius) 01 serijos pakeitimų 5 papildymo pasiūlymas

                  ECE/TRANS/WP.29/2013/92/Rev.1

                  Taisyklės Nr. 113 (priekiniai žibintai, spinduliuojantys simetriškus artimosios šviesos spindulius) 01 serijos pakeitimų 4 papildymo pasiūlymas

                  ECE/TRANS/WP.29/2014/63

                  Taisyklės Nr. 113 (priekiniai žibintai, spinduliuojantys simetriškus artimosios šviesos spindulius) 01 serijos pakeitimų 4 papildymo pasiūlymas

                  ECE/TRANS/WP.29/2013/93/Rev.1

                  Taisyklės Nr. 121 (valdymo įtaisų, veikimo sutrikimo signalizatorių ir rodytuvų identifikavimas) 01 serijos pakeitimų pasiūlymas

                  ECE/TRANS/WP.29/2012/30
                  ECE/TRANS/WP.29/2012/30/Corr.1

                  Taisyklės Nr. 128 (šviesos diodų šviesos šaltiniai) 3 papildymo pasiūlymas

                  ECE/TRANS/WP.29/2014/64

                  Naujo bendrojo techninio reglamento dėl padangų projekto pasiūlymas

                  ECE/TRANS/WP.29/2013/63
                  ECE/TRANS/WP.29/2014/83
                  ECE/TRANS/WP.29/2013/122
                  ECE/TRANS/WP.29/AC.3/15
                  WP.29-164-04

                  Pasiūlymas iš dalies pakeisti Bendrąjį nutarimą Nr. 1 (M.R.1)

                  ECE/TRANS/WP.29/2014/89


title: 2007/168/EB: 2007 m. vasario 22 d. Tarybos sprendimas dėl Bendrijos augalų veislių tarnybos pirmininko pavaduotojo skyrimo

text:
17.3.2007

               LT

               Europos Sąjungos oficialusis leidinys

               L 78/27

      TARYBOS SPRENDIMAS

   2007 m. vasario 22 d.
   dėl Bendrijos augalų veislių tarnybos pirmininko pavaduotojo skyrimo
   (2007/168/EB)
   EUROPOS SĄJUNGOS TARYBA,
   atsižvelgdama į 1994 m. liepos 27 d. Tarybos reglamentą (EB) Nr. 2100/94 dėl augalų veislių teisinės apsaugos Bendrijoje (1), ypač į jo 43 straipsnio 3 dalį,
   atsižvelgdama į kandidatų, kuriuos 2006 m. lapkričio 22 d. pasiūlė Komisija, sąrašą, gavusi Bendrijos augalų veislių tarnybos administracinės tarybos nuomonę ir pasikonsultavusi su Bendrijos augalų veislių tarnybos pirmininku,
   NUSPRENDĖ:
   1 straipsnis
   1.   Carlos PEREIRA GODINHO skiriamas Bendrijos augalų veislių tarnybos (toliau – tarnyba) pirmininko pavaduotoju penkerių metų laikotarpiui AD 12 kategorija pagal 2006 m. balandžio 6 d. Oficialiajame leidinyje paskelbtą pranešimą apie konkursą dėl laisvos darbo vietos (2).
   2.   Carlos PEREIRA GODINHO kadencija prasideda tą dieną, kurią jis pradeda eiti pareigas ir dėl šios datos susitaria tarnybos pirmininkas ir administracinė taryba.
   2 straipsnis
   Tarnybos administracinės tarybos pirmininkas įgaliojamas pasirašyti darbo sutartį su Carlos PEREIRA GODINHO.
   3 straipsnis
   Šis sprendimas įsigalioja jo priėmimo dieną.
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2007 m. vasario 22 d.

            Tarybos vardu

            Pirmininkas

         F. MÜNTEFERING

      (1)  OL L 227, 1994 9 1, p. 1. Reglamentas su paskutiniais pakeitimais, padarytais Reglamentu (EB) Nr. 873/2004 (OL L 162, 2004 4 30, p. 38).

      (2)  Pranešimas apie konkursą Bendrijos augalų veislių tarnybos pirmininko pavaduotojo pareigoms užimti (A*12 kategorija) (OL C 83A, 2006 4 6, p. 1).


title: 2001 m. balandžio 4 d. Tarybos sprendimas dėl 1979 m. Tolimų tarpvalstybinių oro teršalų pernašų konvencijos Protokolo dėl sunkiųjų metalų patvirtinimo Europos Bendrijos vardu

text:
Svarbus teisinis pranešimas

|

32001D0379

Oficialusis leidinys L 134 , 17/05/2001 p. 0040 - 0040

		Tarybos sprendimas2001 m. balandžio 4 d.dėl 1979 m. Tolimų tarpvalstybinių oro teršalų pernašų konvencijos Protokolo dėl sunkiųjų metalų patvirtinimo Europos Bendrijos vardu(2001/379/EB)EUROPOS SĄJUNGOS TARYBA,atsižvelgdama į Europos Bendrijos steigimo sutartį, ypač į 175 straipsnio 1 dalį, kartu su 300 straipsnio 2 dalies pirmo sakinio pirma pastraipa ir jo 3 dalies pirma pastraipa,atsižvelgdama į Komisijos pasiūlymą [1],atsižvelgdama į Europos Parlamento nuomonę [2],kadangi:(1) 1998 m. birželio 24 d. Aarhus Bendrija pasirašė 1979 m. Tolimų tarpvalstybinių oro teršalų pernašų konvencijos Protokolą dėl sunkiųjų metalų (toliau – Protokolas).(2) Protokolu siekiama apriboti dėl antropogeninės veiklos į orą išmetamus sunkiųjų metalų teršalus, kurie pernešami toli per valstybių sienas ir gali turėti didelį neigiamą poveikį žmonių sveikatai ir aplinkai.(3) Protokolas numato sumažinti bendrą metinį į orą išmetamų kadmio, švino ir gyvsidabrio teršalų kiekį ir taikyti gaminių kontrolės priemones.(4) Protokole numatytos priemonės padeda siekti Bendrijos aplinkos politikos tikslų.(5) Bendrija ir valstybės narės savo atitinkamose kompetencijos srityse bendradarbiauja su Bendrijai nepriklausančiomis šalimis ir kompetentingomis tarptautinėmis organizacijomis.(6) Bendrija turėtų patvirtinti šį Protokolą,NUSPRENDĖ:1 straipsnisEuropos Bendrijos vardu tvirtinamas 1979 m. Tolimų tarpvalstybinių oro teršalų pernašų konvencijos Protokolas dėl sunkiųjų metalų, pasirašytas 1998 m. birželio 24 d.Protokolo tekstas pridedamas prie šio sprendimo.2 straipsnisŠiuo sprendimu Tarybos pirmininkas įpareigojamas paskirti asmenį, įgaliotą deponuoti patvirtinimo dokumentą Jungtinių Tautų Generaliniam Sekretoriui pagal Protokolo 16 straipsnį.3 straipsnisŠis sprendimas skelbiamas Europos Bendrijų oficialiajame leidinyje.Priimta Liuksemburge, 2001 m. balandžio 4 d.Tarybos varduPirmininkasB. Rosengren[1] OL C 311 E, 2000 10 31, p. 136.[2] Nuomonė pareikšta 2000 m. spalio 24 d. (dar nepaskelbta Oficialiajame leidinyje).--------------------------------------------------


title: 2006/332/EB: 2006 m. balandžio 25 d.  Tarybos sprendimas, dėl Regionų komiteto Čekijai atstovaujančių dviejų narių ir dviejų pakaitinių narių paskyrimo

text:
9.5.2006

               LT

               Europos Sąjungos oficialusis leidinys

               L 122/28

      TARYBOS SPRENDIMAS

   2006 m. balandžio 25 d.
   dėl Regionų komiteto Čekijai atstovaujančių dviejų narių ir dviejų pakaitinių narių paskyrimo
   (2006/332/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Čekijos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė Sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1).

               (2)

               Pasibaigus Frantisek DOHNAL kadencijai tapo laisva Regionų komiteto nario vieta. Atsistatydinus Martin TESAŘÍK tapo laisva dar viena nario vieta. Stanislav JURÁNEK, kuris šiuo metu yra pakaitinis narys, paskyrus nariu taps laisva pakaitinio nario vieta. Dar viena pakaitinio nario vieta taps laisva paskyrus nariu Petr OSVALD, kuris šiuo metu yra pakaitinis narys,

         NUSPRENDĖ:
   1 straipsnis
   Į Regionų komitetą skiriami:

               a)

               nariais:

                           —

                           Stanislav JURÁNEK, Jihomoravský kraj Regioninės tarybos pirmininkas, vietoj Frantisek DOHNAL,

                           —

                           Petr OSVALD, Plzeň miesto tarybos pirmininkas, Plzeňský kraj, vietoj Martin TESAŘÍK;

               b)

               pakaitiniais nariais:

                           —

                           Miloš VYSTRČIL, Vysočina kraj Regioninės tarybos pirmininkas, vietoj Stanislav JURÁNEK,

                           —

                           Martin TESAŘÍK, Olomouc miesto meras, Olomoucký kraj, vietoj Petr OSVALD,

         likusiam kadencijos laikui iki 2010 m. sausio 25 d.
   2 straipsnis
   Šis sprendimas įsigalioja jo priėmimo dieną.

      Priimta Liuksemburge, 2006 m. balandžio 25 d.

            Tarybos vardu

            Pirmininkas

         J. PRÖLL

      (1)  OL L 56, 2006 2 25, p. 75.


title: 2015 m. birželio 22 d. Tarybos sprendimas (BUSP) 2015/970, kuriuo pratęsiami Europos Sąjungos specialiojo įgaliotinio Bosnijoje ir Hercegovinoje įgaliojimai

text:
23.6.2015

               LT

               Europos Sąjungos oficialusis leidinys

               L 157/45

         TARYBOS SPRENDIMAS (BUSP) 2015/970
   2015 m. birželio 22 d.
   kuriuo pratęsiami Europos Sąjungos specialiojo įgaliotinio Bosnijoje ir Hercegovinoje įgaliojimai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 31 straipsnio 2 dalį ir 33 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2014 m. gruodžio 15 d. Taryba priėmė išvadas, kuriose išdėstytas Sąjungos atnaujintas požiūris į Bosniją ir Hercegoviną;

               (2)

               2015 m. sausio 19 d. Taryba priėmė Sprendimą (BUSP) 2015/77 (1), kuriuo Lars-Gunnar WIGEMARK paskirtas Europos Sąjungos specialiuoju įgaliotiniu (toliau – ES specialusis įgaliotinis) Bosnijoje ir Hercegovinoje;

               (3)

               ES specialiojo įgaliotinio įgaliojimai baigiasi 2015 m. birželio 30 d.;

               (4)

               ES specialiojo įgaliotinio įgaliojimai turėtų būti pratęsti dar keturių mėnesių laikotarpiui;

               (5)

               ES specialusis įgaliotinis vykdys įgaliojimus tokiomis aplinkybėmis, kurios gali pablogėti ir galėtų kliudyti siekti Sutarties 21 straipsnyje nustatytų Sąjungos išorės veiksmų tikslų,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   Europos Sąjungos specialiojo įgaliotinio (toliau – ES specialusis įgaliotinis) Lars-Gunnar WIGEMARK įgaliojimai pratęsiami iki 2015 m. spalio 31 d. Taryba, remdamasi Politinio ir saugumo komiteto vertinimu ir Sąjungos vyriausiojo įgaliotinio užsienio reikalams ir saugumo politikai pasiūlymu, gali nuspręsti, kad ES specialiojo įgaliotinio įgaliojimai baigiasi anksčiau.
   2 straipsnis
   Politikos tikslai
   ES specialiojo įgaliotinio įgaliojimai grindžiami šiais Sąjungos politikos tikslais Bosnijoje ir Hercegovinoje: tolesnė stabilizacijos ir asociacijos proceso pažanga, siekiant sukurti stabilią, perspektyvią, taikią ir daugiatautę bei vieningą Bosniją ir Hercegoviną, taikiai bendradarbiaujančią su savo kaimynėmis ir negrįžtamai einančią link narystės Sąjungoje. Sąjunga taip pat toliau rems Bendrojo pamatinio susitarimo dėl taikos Bosnijoje ir Hercegovinoje įgyvendinimą.
   3 straipsnis
   Įgaliojimai
   Kad būtų pasiekti politikos tikslai, ES specialiajam įgaliotiniui suteikiami šie įgaliojimai:

               a)

               teikti Sąjungos rekomendacijas ir palengvinti politinį procesą;

               b)

               užtikrinti Sąjungos veiksmų nuoseklumą ir suderinamumą;

               c)

               sudaryti palankesnes sąlygas siekti pažangos įgyvendinant politinius, ekonominius ir Europos prioritetus;

               d)

               stebėti visų lygių Bosnijos ir Hercegovinos vykdomosios ir įstatymų leidžiamosios valdžios institucijų veiklą ir joms patarti, palaikyti ryšius su valdžios institucijomis ir politinėmis partijomis Bosnijoje ir Hercegovinoje;

               e)

               užtikrinti Sąjungos pastangų įvairiose teisinės valstybės ir saugumo sektoriaus reformos veiklos srityse įgyvendinimą, skatinti bendrą Sąjungos pastangų koordinavimą ir teikti vietos lygio politines gaires dėl Sąjungos pastangų kovojant su organizuotu nusikalstamumu ir korupcija, ir šiuo klausimu prireikus teikti vyriausiajam įgaliotiniui ir Komisijai įvertinimus ir rekomendacijas;

               f)

               remti sustiprintą ir veiksmingesnį Bosnijos ir Hercegovinos baudžiamojo teisingumo sistemos ir policijos bendradarbiavimą;

               g)

               nedarant poveikio karinei pavaldumo tvarkai, teikti ES pajėgų vadui politines konsultacijas vietos politinio pobūdžio kariniais klausimais, visų pirma susijusias su ypatingomis operacijomis, santykiais su vietos valdžios institucijomis ir su vietos žiniasklaida; konsultuotis su ES pajėgų vadu prieš imantis politinių veiksmų, kurie gali turėti įtakos saugumo padėčiai;

               h)

               koordinuoti ir įgyvendinti Sąjungos pastangas informuojant Bosnijos ir Hercegovinos plačiąją visuomenę Sąjungos klausimais;

               i)

               skatinti ES integracijos procesą vykdant tikslinę viešosios diplomatijos ir Sąjungos informavimo veiklą, skirtą užtikrinti Bosnijos ir Hercegovinos visuomenės geresnį su ES susijusių reikalų supratimą ir paramą, be kita ko įtraukiant vietos pilietinės visuomenės veikėjus;

               j)

               prisidėti prie pagarbos žmogaus teisėms bei pagrindinėms laisvėms plėtojimo ir stiprinimo Bosnijoje ir Hercegovinoje, laikantis Sąjungos žmogaus teisių politikos ir Sąjungos gairių dėl žmogaus teisių;

               k)

               skatinti atitinkamas Bosnijos ir Hercegovinos valdžios institucijas visapusiškai bendradarbiauti su Tarptautiniu baudžiamuoju tribunolu buvusiajai Jugoslavijai (TBTBJ);

               l)

               atsižvelgiant į Sąjungos integracijos procesą patarti, padėti su politiniu dialogu dėl būtinų Konstitucijos pakeitimų, sudaryti jam palankesnes sąlygas ir jį stebėti;

               m)

               palaikyti glaudžius ryšius ir konsultuotis su vyriausiuoju įgaliotiniu Bosnijoje ir Hercegovinoje ir kitomis susijusiomis šalyje veikiančiomis tarptautinėmis organizacijomis;

               n)

               prireikus patarti vyriausiajam įgaliotiniui dėl fizinių ar juridinių asmenų, kuriems galėtų būti taikomos ribojamosios priemonės, atsižvelgiant į padėtį Bosnijoje ir Hercegovinoje;

               o)

               nedarant poveikio taikomai pavaldumo tvarkai, padėti užtikrinti, kad visomis Sąjungos priemonėmis veiksmų vietoje būtų darniai siekiama Sąjungos politinių tikslų.

         4 straipsnis
   Įgaliojimų vykdymas
   1.   ES specialusis įgaliotinis yra atsakingas už įgaliojimų vykdymą, jo veiklą prižiūrint vyriausiajam įgaliotiniui.
   2.   PSK palaiko ypatingus ryšius su ES specialiuoju įgaliotiniu, o su Taryba ES specialusis įgaliotinis bendrauja pirmiausia per šį komitetą. PSK teikia ES specialiajam įgaliotiniui strategines konsultacijas ir nurodo politinę kryptį pagal jo įgaliojimus, nedarydamas poveikio vyriausiojo įgaliotinio įgaliojimams.
   3.   ES specialusis įgaliotinis savo veiksmus glaudžiai koordinuoja su Europos išorės veiksmų tarnyba (toliau – EIVT) ir atitinkamais jos padaliniais.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu laikotarpiu nuo 2015 m. liepos 1 d. iki 2015 m. spalio 31 d. susijusioms išlaidoms padengti skiriama orientacinė finansavimo suma yra 1 700 000 EUR.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles. Vakarų Balkanų regiono šalių piliečiams leidžiama dalyvauti konkursuose dėl sutarčių sudarymo.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis yra atskaitingas Komisijai.
   6 straipsnis
   Darbuotojų grupės sudarymas ir sudėtis
   1.   Paskirti darbuotojai skiriami padėti ES specialiajam įgaliotiniui vykdyti įgaliojimus ir bendrai prisidėti prie visų Sąjungos veiksmų Bosnijoje ir Hercegovinoje darnos, matomumo ir veiksmingumo. Neviršydamas savo įgaliojimų ir turimų atitinkamų finansinių išteklių, ES specialusis įgaliotinis sudaro savo darbuotojų grupę. Į darbuotojų grupę įtraukiami nariai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie darbuotojų grupės sudėtį.
   2.   Valstybės narės, Sąjungos institucijos ir EIVT gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą tokiems komandiruotiems darbuotojams moka atitinkamai valstybė narė, susijusi Sąjungos institucija arba EIVT. Valstybių narių į Sąjungos institucijas arba EIVT deleguoti ekspertai taip pat gali būti komandiruojami dirbti ES specialiajam įgaliotiniui. Pagal sutartį pasamdyti kitų šalių darbuotojai turi turėti valstybės narės pilietybę.
   3.   Visi komandiruoti darbuotojai administraciniu požiūriu lieka pavaldūs siunčiančiajai valstybei narei, Sąjungos institucijai ar EIVT ir vykdo savo pareigas bei veikia ES specialiojo įgaliotinio įgaliojimų labui.
   7 straipsnis
   ES specialiojo įgaliotinio ir jo personalo privilegijos ir imunitetai
   Su priimančiosiomis šalimis atitinkamai susitariama dėl ES specialiojo įgaliotinio ir jo personalo narių užduočių įvykdymui ir sklandžiam darbui užtikrinti būtinų privilegijų, imunitetų ir kitų garantijų. Valstybės narės ir EIVT šiuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir jo darbuotojų grupės nariai laikosi saugumo principų ir būtiniausių standartų, nustatytų Tarybos sprendimu 2013/488/ES (2).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija ir Tarybos generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos ir (arba) valstybės narės regione teikia logistinę paramą.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, neviršydamas ES specialiojo įgaliotinio įgaliojimų ir atsižvelgdamas į saugumo padėtį jo atsakomybei priskirtoje teritorijoje, imasi visų praktiškai įgyvendinamų priemonių tiesiogiai ES specialiajam įgaliotiniui pavaldaus personalo saugumui užtikrinti, visų pirma:

               a)

               sudarydamas konkretų saugumo planą, grindžiamą EIVT gairėmis, kuriame numatomos konkrečios fizinės, organizacinės ir procedūrinės saugumo priemonės, kuris reglamentuoja personalo saugaus atvykimo į jo atsakomybei priskirtą teritoriją ir judėjimo toje teritorijoje valdymą, taip pat saugumo incidentų valdymą, ir kuriame numatomas misijos nenumatytų atvejų ir evakuacijos planas;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl jo atsakomybei priskirtoje teritorijoje esančių sąlygų;

               c)

               užtikrindamas, kad prieš atvykstant arba atvykus į jo atsakomybei priskirtą teritoriją visiems ES specialiojo įgaliotinio darbuotojų grupės nariams, kurie turi būti dislokuoti už Sąjungos ribų, įskaitant vietoje pasamdytus darbuotojus, būtų organizuotas atitinkamas mokymas saugumo klausimais, atsižvelgiant į EIVT nustatytą rizikos lygį toje teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir Tarybai, vyriausiajam įgaliotiniui bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios pažangos ataskaitos ir įgaliojimų vykdymo ataskaitos dalį.

         11 straipsnis
   Ataskaitų teikimas
   ES specialusis įgaliotinis vyriausiajam įgaliotiniui ir PSK reguliariai teikia ataskaitas žodžiu ir raštu. ES specialusis įgaliotinis taip pat prireikus teikia ataskaitas Tarybos darbo grupėms. Reguliariai teikiamos ataskaitos platinamos per sistemą COREU. ES specialusis įgaliotinis gali teikti ataskaitas Užsienio reikalų tarybai. Pagal Sutarties 36 straipsnį ES specialusis įgaliotinis gali dalyvauti informuojant Europos Parlamentą.
   12 straipsnis
   Koordinavimas
   1.   ES specialusis įgaliotinis prisideda prie Sąjungos veiksmų vieningumo, nuoseklumo ir veiksmingumo užtikrinimo bei padeda užtikrinti, kad visos Sąjungos priemonės ir valstybių narių veiksmai būtų vykdomi suderintai siekiant Sąjungos politikos tikslų. ES specialiojo įgaliotinio veikla atitinkamai derinama su Komisijos veikla bei su kitų tame regione veikiančių ES specialiųjų įgaliotinių veikla. ES specialusis įgaliotinis reguliariai informuoja valstybių narių atstovybes ir Sąjungos delegacijas.
   2.   Veiksmų vietoje glaudus ryšys palaikomas su Sąjungos delegacijų vadovais regione ir valstybių narių atstovybių vadovais. Jie deda visas įmanomas pastangas padėdami ES specialiajam įgaliotiniui vykdyti savo įgaliojimus. ES specialusis įgaliotinis taip pat palaiko ryšius su tarptautiniais ir regioniniais subjektais veiksmų vietoje, visų pirma veiklą glaudžiai koordinuoja su vyriausiuoju įgaliotiniu Bosnijoje ir Hercegovinoje.
   3.   Prisidėdamas prie Sąjungos krizių valdymo operacijų, ES specialusis įgaliotinis kartu su kitais veiksmų vietoje esančiais Sąjungos subjektais gerina informacijos skleidimą ir tų Sąjungos subjektų keitimąsi ja siekiant kuo geresnio bendros padėties suvokimo ir įvertinimo.
   13 straipsnis
   Pagalba pretenzijų atveju
   ES specialusis įgaliotinis ir jo personalas teikia pagalbą, susijusią su atsaku į bet kokias pretenzijas ir prievoles, kylančias dėl ankstesnių ES specialiųjų įgaliotinių Bosnijoje ir Hercegovinoje įgaliojimų vykdymo, ir dėl tokių tikslų teikia administracinę pagalbą bei prieigą prie atitinkamų dokumentų.
   14 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. Ne vėliau kaip 2015 m. rugsėjo mėn. pabaigoje ES specialusis įgaliotinis pateikia Tarybai, vyriausiajam įgaliotiniui ir Komisijai įgaliojimų vykdymo ataskaitą.
   15 straipsnis
   Įsigaliojimas
   Šis sprendimas įsigalioja jo priėmimo dieną.
   Jis taikomas nuo 2015 m. liepos 1 d.

      Priimta Liuksemburge 2015 m. birželio 22 d.

            Tarybos vardu

            Pirmininkė

         F. MOGHERINI

      (1)  2015 m. sausio 19 d. Tarybos sprendimas (BUSP) 2015/77, kuriuo skiriamas Europos Sąjungos specialusis įgaliotinis Bosnijoje ir Hercegovinoje (OL L 13, 2015 1 20, p. 7).

      (2)  2013 m. rugsėjo 23 d. Tarybos sprendimas 2013/488/ES dėl ES įslaptintos informacijos apsaugai užtikrinti skirtų saugumo taisyklių (OL L 274, 2013 10 15, p. 1).